# Milutin Cihlar Nehajev

**Milutin Cihlar Nehajev** (Senj, 25. studenoga 1880. - Zagreb, 7. travnja 1931.), hrvatski književnik i novinar.

## Biografija

Milutin Cihlar rodio se u Senju 1880. godine. Pučku školu i gimnaziju do šestog razreda pohađao je u Senju a završio u Zagrebu. Studirao je kemiju u Beču. Doktorirao je filozofiju 1903. godine u Beču. Radio je kao profesor u Zadru, gdje je 1905. godine pokrenuo list *Lovor*, a zatim u uredništvu časopisa *Obzor* u Zagrebu (1905.) i *Balkan* u Trstu (1907.). Kao novinar radio je u *Jutarnjem listu*, *Obzoru* i *Agramer Tagblattu*, a bio je i dopisnik iz Pariza, Beograda i Praga. Godine 1909. bio je asistent zemaljskog agrikulturnog zavoda u Križevcima. Godine 1912. vjenčao se s Paulom rođenom Vuksan (Zagreb, 1. lipnja 1891. – Zagreb, 13. lipnja 1965.) i imali su troje djece: Nedu, Zvonimira i Milutina. Godine 1926. bio je izabran za predsjednika Društva hrvatskih književnika.

## Književno stvaralaštvo

Jedan je od najznačajnih predstavnika književnosti hrvatske moderne. Pisao je romane, pripovijesti, novele te drame (*Život*, *Spasitelj*, *Klupa na mjesečini*) od kojih su dvije drame, *Prielom* i *Svijećica*, izvedene 1898. godine u Hrvatskom narodnom kazalištu.

U mladosti je pisao pjesme i već sa šesnaest godina napisao je odu *Senju gradu* završavajući je sa stihovima:*"Dok god bude Nehaja i Senja, Vijat će se u njem stieg hrvatski!"*
Veliki uspjeh postigao je novelama sakupljenim u zbirci *Veliki grad* u kojima fiksira moderne dekadentne intelektualce koji ne nalaze smisla u životu, nego se pasivno prepuštaju snatrenjima i lamentacijama.

Povijesnoj tematici okrenuo se u romanu *Vuci* u kojem je interpretirao događaje iz hrvatske prošlosti i dao psihološki portret kneza krčkoga, senjskog i modruškog Krste Frankopana, a napisao ga je u spomen 400. obljetnice njegove smrti. Roman je najzanimljiviji s književnoteorijskoga gledišta jer se upravo u njemu rastače šenoinska struktura povijesnoga romana i nagovještava dvadesetostoljetni novopovijesni roman.

Njegov roman *Bijeg* karakterizira izrazira defabularizacija i pripovijedanje u tri tipa narativnog diskurza. Često ga izdvajaju kao najbolji roman hrvatske moderne.

Također pisao je i studije i oglede o hrvatskim političkim ljudima, hrvatskim književnicima i o istaknutim europskim književnicima.

## Djela

* *Djela Milutina Nehajeva*, Zagreb, 1900.
* *Poraz i slavlje*,
* *Über den synthetischen Isopropylacetaldehyd und seine kondensationsprodukte*, 1903.
* *Bieg: povjest jednog našeg čovjeka / M. Nehajev*, Zagreb, 1909.
* *Studija o Hamletu / Milutin Nehajev*, Zagreb, 1915.
* *Veliki grad: novele / M. Nehajev*, Zagreb, 1919.
* *Vuci: o četiristotoj obljetnici smrti Krste Frankopana, kneza Krčkog, Senjskog i Modruškog: 27. IX. 1527 - 27. IX. 1927 / M. Nehajev*, Zagreb, 1928.

### Posmrtno

* *Rakovica: o 60. godišnjici smrti Eugena Kvaternika*, Zagreb, 1932. (priredio dr. Blaž Jurišić)
* *Knjiga eseja / Milutin Nehajev*, Matica hrvatska, Zagreb, 1936.
* *Djela Milutina Nehajeva*, 1-8, Zagreb, 1944., 9-13, Zagreb, 1945. (urednik Mirko Matijević)
* *Političke silhuete / Milutin Nehajev*, Hrvatski izdavalački bibliografski zavod, Zagreb, 1945.
* *Milutin Nehajev*, Matica hrvatska, Pet stoljeća hrvatske književnosti, knj. 81., 82., Zagreb, 1964.
* *Vuci / Milutin Cihlar Nehajev*, Ljubljana, 1974. (priredio i pogovor napisao Krsto Špoljar)
* *Izabrani kazališni spisi*, Hrvatsko društvo kazališnih kritičara i teatrologa, Teatrologijska biblioteka, knj. 14., Zagreb, 1986.
* *Vuci / Milutin Cihlar Nehajev*, Eminex, Zagreb, 1993.
* *Vuci / Milutin Cihlar Nehajev*, Zagreb, 1995. (priredio Josip Vončina, naslovnu stranicu i crteže izradio Zvonko Grbašić)
* *Bijeg / Milutin Nehajev*, Katarina Zrinska, Zagreb, 1996 .
* *Rakovica: o 125. godišnjici rakovičke bune i 125. godišnjici smrti Eugena Kvaternika / Milutin Nehajev*, Karlovac, 1996., (predgovor Anđelko Mijatović), (Pretisak)
* *Vuci / Milutin Cihlar Nehajev*, Vinkovci, 1997. (priredio Krešimir Nemec)

## Spomen

* Grad Senj podigao mu je spomenik u Parku pjesnika i stavio spomen-ploču na rodnoj kući.

## Zanimljivosti

* Često je pisao pod pseudonimom, kao što su: Milutin, M. Borišev, -šev, Hajev, H-v, M.H-v, Alpha, Sincerus, Nehajev (i skraćeno Nv).
* Pseudonim Nehajev uzeo je prema senjskoj uskočkoj kuli Nehaj.

## Reference